Адно мяне засмучае – што маладыя мужыкі ды й дзеўкі цяпер таксама ў гарэлку тую кідаюцца. Колькі ж яна люду са свету зжыла, і ведаюць жа, а не абдумваюцца. Ім можа і няўцямна, а колькі маткам гора яны робяць. Вось усё добра ў нашай краіне. Клапоціцца дзяржава і пра нас – старых, і пра маладых. Але часам занадта. Вось ніколі я таго не прыму і не зразумею, што маладыя могуць аформіцца даглядаць сваіх бацькоў, і за гэта ім грошы яшчэ плоцяць, і стаж ідзе, нібыта яны на працу ходзяць. Я колісь на ферму ў 16 гадоў прыйшла. То мы бідоны саракалітровыя метраў за сто на воз на спіне цягалі, пакуль брыгадзір не пабачыў ды не загадаў таму возніку заязджаць да хлявоў. А цяпер мужык здаровы маме есці варыць ды хлеб з лаўкі носіць – і нібы працуе. Ды мяне б сумленне заела, каб я глядзела сваю маму і за гэта грошы атрымлівала! Няправільна гэта...